A. Záborská, poslankyňa: (2004-06-29):
Vo svojom príspevku sa nechcem stavať ani za poisťovne ani proti poisťovniam, ani za sudcov ani proti sudcom a advokátom, motívom môjho vystúpenia a takisto mojich pozmeňujúcich a doplňujúcich návrhov je jedine cudzím zavinením postihnutý občan Slovenskej republiky. Možno taká najzásadnejšia poznámka k predloženému zákonu je asi nasledovná. V tomto zákone ako keby sa hovorilo len o náhrade za bolesť a nehovorilo sa o náhrade za sťaženie spoločenského uplatnenia. Prečo to hovorím? Predpokladám, že ide o dve samostatné veci, ktoré môžu za určitých okolností ísť súčasne. A i keď bolesť možno kvalifikovať u mladého človeka rovnako ako u starého, sťaženie spoločenského uplatnenia, myslím, treba diferencovať a nie je možné, aby rovnako za sťaženie spoločenského uplatnenia bola ohodnotená 30-ročná baletka a 80-ročný dôchodca, ktorý v podstate odžil svoj život a u ktorého to sťaženie spoločenského uplatnenia je diskutabilné. Ďalšiu otázku mám na pána ministra. Veľmi sa ospravedlňujem, že som sa to neopýtala vo výbore, ale predsa sa spýtam, v § 5 ods. 5, kde sa hovorí „v prípadoch hodných osobitného zreteľa, najmä v prípadoch uznania invalidity“, či pod to slovíčko „najmä“ spadajú osoby, u ktorých nevznikne nárok na invalidný dôchodok, pretože máme ľudí, máme mladých študentov, ktorí si neplatia dobrovoľne na invalidný dôchodok a môžu utrpieť zavinením inej osoby vážne zranenie so sťažením spoločenského uplatnenia na celý život, takisto to môže byť žena, ktorá je dlhodobo na materskej dovolenke, ktorá si takisto neplatí svoj príspevok na invalidný dôchodok. V § 5 ods. 2 by som veľmi rada dala pozmeňujúci návrh, pretože v tomto paragrafe sa uvádza, že výška náhrady za bolesť a spoločenské uplatnenie sa vypočíta z priemernej mzdy v národnom hospodárstve za predchádzajúci rok, keď vznikol úraz. Za normálnych okolností prebieha medzi tým úrazom a nárokom určité obdobie, ktoré je minimálne 3 roky. Nemyslím tu umelo vyvolávané prieťahy, ale môže sa stať, že to trvá dlhšie ako tri roky, nehovoriac o tom, že môžu byť neskoré následky úrazu aj po niekoľkých rokoch a takto postihnutý človek by mohol byť poškodený hlavne pri tak dynamicky sa vyvíjajúcej priemernej mzde, ako je v Slovenskej republike za posledné roky. Preto si myslím, že by bolo lepšie, keby sa neuvádzal rok pred vznikom úrazu, ale rok pred nárokom na odškodnenie. V úvode som hovorila o tom, že sa chcem postaviť na stranu toho poškodeného, ktorý cudzím zavinením utrpel zranenie, často s trvalou invaliditou. A tento zákon je jedinou formou alebo jedinou možnosťou aspoň čiastočnej kompenzácie jeho ťažkej situácie. Ja chápem motívy, prečo sme sa snažili určiť určité rámce a znížiť odškodnenia, aby sa nestávali prípady, ktoré sa vyskytli v nedávnej minulosti. A chápem to, že dôvodom na takéto zníženie odškodnenia boli dva argumenty. Jedným argumentom bol veľký počet prípadov, ktoré boli na súdoch, a ich vyčíslenie. Ale tam možno som si mohla vyžiadať sumár spisov za posledné tri roky, koľko bolo za tieto roky vyplateného bolestného a koľko bolo vyplateného za sťaženie spoločenského uplatnenia, pretože tá výška, ktorá je požadovaná v podaných spisoch, sa málokedy rovná tomu konečnému odškodneniu, ktoré ten postihnutý dostane. Druhým argumentom bolo narastanie zákonného poistenia, nakoľko zdravotným poisťovniam sa zvyšujú náklady s odškodnením. Tu chcem povedať, že ak si predstavíme, že na Slovensku je asi 1,5 mil. áut a priemerné poistenie je 10 000 za rok, tam beriem, samozrejme, aj autobusy, nákladné autá a všetko ostatné do úvahy, vyjde nám veľká suma. A pritom nikto neuvažuje o tom, či preplatíme pomaly do poslednej koruny 5-miliónový mercedes, ale zvažujeme, ako znížiť odškodnenie za bolesť a sťaženie spoločenského uplatnenia u postihnutého človeka. Samozrejme, sú prípady, keď sa aj táto vyhláška, ktorá bola doteraz v platnosti, zneužívala, ale bola by som rada, keby sme aspoň čiastočne mohli navýšiť tú konečnú sumu, o ktorej hovoril pán minister pred chvíľočkou, ktorá nedosahuje 4 milióny, ak pripočítame ešte aj tých 20 %. Dovoľte mi, aby som prečítala pozmeňujúce návrhy. V § 2 poznámka pod čiarou k odkazu 1 sa dopĺňa o tieto citácie: „zákon č. 40/1964 Zb. Občiansky zákonník v znení neskorších predpisov, zákon č. 328/2002 Z. z. o sociálnom zabezpečení policajtov a vojakov, zákon č. 370/1997 Z. z. o vojenskej službe, zákon č. 154/2001 Z. z. o prokurátoroch a právnych čakateľoch prokuratúry a zákon č. 385/2000 Z. z. o sudcoch a prísediacich“. Zdôvodnenie. V predloženom znení by sa zákon vzťahoval len na odškodňovanie pri pracovných úrazoch a chorobách z povolania v zmysle zákona č. 461/2003 Z. z. a odškodňovanie úrazov, ktoré vzniknú pri dopravných nehodách. Druhý návrh. „V § 5 ods. 2 sa slová „za kalendárny rok predchádzajúci roku, v ktorom došlo k poškodeniu na zdraví“ nahrádzajú slovami „za kalendárny rok predchádzajúci roku, v ktorom vznikol nárok na náhradu škody“.“ Zdôvodnenie. Vzhľadom na proces pri stanovovaní nároku na bolestné a sťaženie spoločenského uplatnenia by mohlo dôjsť podľa predloženého návrhu zákona k významnej finančnej ujme poškodeného vzhľadom na významnú dynamiku rastu priemernej mzdy v národnom hospodárstve. Tretí návrh. „V § 7 v ods. 1 druhá veta znie: „Ak je posudzujúcim lekárom lekár zariadenia ústavnej zdravotnej starostlivosti, lekársky posudok posudzuje primár príslušného oddelenia alebo prednosta príslušnej kliniky zdravotníckeho zariadenia, alebo jeho zástupca, ak rozsah následkov presahuje 200 bodov.“.“ Pôvodné znenie zakladá možnosť zbytočnej administratívy, a tým predlžovania procesu odškodňovania. Preto pri nižšom bodovom hodnotení je možné, aby vydal posudok ošetrujúci lekár. Štvrtý pozmeňujúci návrh. „V § 8 ods. 1 písmeno c) znie: „miesto, kde vzniklo poškodenie zdravia“.“ Predložený text by sa mohol aplikovať iba pri pracovných úrazoch a chorobách z povolania. Okrem toho pojem „organizácia“ sa od 1. januára 2002 nepoužíva, vtedy bola novela Občianskeho zákonníka. Ďakujem veľmi pekne. To by boli moje pozmeňujúce návrhy. A ešte chcem požiadať, aby bod 12 zo spoločnej správy bol vyňatý na osobitné hlasovanie. Ďakujem pekne.